Сенімхат

Сенімхат () — сенім білдірушінің өз атынан өкілдік ету үшін екінші тұлғаға берген жазбаша уәкілдігі. Сенімхат жазбаша нысанда және нотариаттық куәландыру арқылы жасалынады. Егер сенімхат мүлікті басқару үшін және нотариаттық куәландыруды талап ететін мәміле жасауға берілсе, оны міндетті түрде нотариат куәландыруға тиіс. Сенімхаттың мерзімін сенім білдіруші өзі белгілейді, бірақ заң бойынша ең ұзақ мерзім — 3 жыл. Сенімхатта мерзімі көрсетілмесе, толтырылған күнінен бастап 1 жыл мерзімге жарамды болып саналады. 

Сенімхат мынадай әрекеттер жасау үшін берілуі мүмкін: 

1) мәміле жасау; 

2) акционердің атынан қоғамның жиналысына қатысу;

3) белгіленген уақыт ішінде сенім білдірушінің атынан әрекет ету; 

4) сенім білдірушінің мүліктік кешенін басқару, т.б. 

Сенімхат мына негіздер бойынша тоқтатылады: 

1) мерзімінің өтуі; 

2) көзделген әрекеттің орындалуы; 

3) Сенімхат беруші тұлғаның cенімхат күшін жоюы; 

4) Сенімхат берілген адамның одан бас тартуы; 

5) Сенімхат берілген заңды тұлғаның таратылуы; 

6) Сенімхат берген не алған адамның қайтыс болуы немесе әрекет қабілеттілігі жоқ, шектеулі не хабар-ошарсыз кетті деп танылуы.

Сенімхаттың мазмұндық-құрылымдық жүйесі:

- құжат атауы;

- күні, айы, жылы, мекен-жайы; 

- сенімхат беруші туралы толық мәлімет (аты-жөні, мекен-жайы, жеке куәлік нөмірі); 

- сенім білдірілетін тұлға туралы толық мәлімет (аты-жөні, мекен-жайы, жеке куәлік нөмірі);

- алынған заттың атауы (егер ақша болса, көлемі санмен де, жазбаша да көрсетіледі);

- қайтарылатын нақты уақыты;

- қайтара алмаған жағдайдағы шарты;

- нотариалдық мекеме мөрі.

Санат:Іс қағаздар
Санат:Құқық
Санат:Заң